text: Endnu en rapport kritiserer Vejle Havns ledelse
  25 november 2015 kl. 20.46
  Vejle Havn har brug for bedre ledelse og en professionaliseret havnebestyrelse, det konkluderer rådgivningsfirmaet Cowi i ny rapport.
  Ledelelsen i Vejle Havn er ikke dygtige nok, de har ingen forretningsforståelse, og virker uinteresserede i kundernes behov. Det skriver Jyllands-Posten onsdag aften.
  Avisen har fået aktindsigt i en rapport rådgivningsvirksomheden COWI netop har lavet.
  Rapporten skal give et bud på havnens fremtidige strategi efter havnechefen blev bortvist og politianmeldt, og to forhenværende bestyrelsesformænd gik af efter sager om muligt misbrug og overforbrug på havnen for sammenlagt 1,2 mio. kr.
  Ifølge Jyllands-Posten konkluderer rapporten at Vejle Havn skal gå fra en "administrativ, søfartsorienteret profil" til en "forretningsorienteret profil med dyb forståelse for den forsyningskæde, som gods, der håndteres på havnen, er en del af."
  